Na temelju odredbe članka 78. Zakona o komunalnom gospodarstvu („Narodne novine“ broj 68/18), Gradsko vijeće Grada Zadra na sjednici održanoj dana \_\_\_siječnja 2019. godine, d o n o s i

**ODLUKU O KOMUNALNOM DOPRINOSU**

**Članak 1.**

Ovom Odlukom određuju se zone u Gradu Zadru za plaćanje komunalnog doprinosa, jedinična vrijednost komunalnog doprinosa po pojedinim zonama u Gradu Zadru, način i rokovi plaćanja komunalnog doprinosa, opći uvjeti i razlozi zbog kojih se u pojedinačnim slučajevima odobrava djelomično ili potpuno oslobađanje od plaćanja komunalnog doprinosa kao i posebni slučajevi umanjenja komunalnog doprinosa.

**Zone za obračun komunalnog doprinosa**

**Članak 2.**

Zone za obračun komunalnog doprinosa u Gradu Zadru određuju se na sljedeći način:

1. **ZONA** – stara gradska jezgra – POLUOTOK – područje označeno **crvenom bojom** na grafičkom prikazu u privitku Odluke, koji prikaz čini sastavni dio Odluke;
2. **ZONA -** kopneno područje Grada Zadra, osim otoka;
3. **ZONA** –otoci unutar administrativnog područja Grada Zadra;

**Jedinična vrijednost komunalnog doprinosa**

**Članak 3.**

Jedinična vrijednost komunalnog doprinosa određuje se za pojedine zone na sljedeći način:

1. **ZONA – 135,00 kn/m3**
2. **ZONA - 128,25 kn/m3**
3. **ZONA – 81 kn/m3**

**Način i rokovi plaćanja komunalnog doprinosa**

**Članak 4.**

1. Komunalni doprinos plaća se u korist proračuna Grada Zadra, jednokratno;
2. Komunalni doprinos plaća se u roku od 15 dana od dana izvršnosti rješenja o komunalnom doprinosu.

**Opći uvjeti i razlozi oslobođenja od komunalnog doprinosa**

**Članak 5.**

(1) Oslobodit će se komunalnog doprinosa osobe koje su, u postupcima stambenog zbrinjavanja, ostvarile pravo na građevinsko zemljište i komunalno opremanje temeljem odredbe članka 87. stavak 1. ili 3. Zakona o hrvatskim braniteljima iz Domovinskog rata i članovima njihovih obitelji („Narodne novine“ broj 121/17) i to za odgovarajuću bruto razvijenu površinu utvrđenu odredbom članka 90. stavak 1. i 2. istog Zakona, na temelju potvrde Ministarstva branitelja koju će u tu svrhu dostaviti tijelu nadležnom za izračun komunalnog doprinosa.

(2) Gradsko vijeće može, na prijedlog Gradonačelnika, osloboditi djelomično ili u potpunosti obveze plaćanja komunalnog doprinosa javne ustanove kojima je osnivač Grad Zadar i trgovačka društva u cijelosti li dijelom u vlasništvu Grada Zadra, za izgradnju građevina za vlastite potrebe odnosno građevina kojima je izgradnja u javnom interesu ili interesu Grada Zadra;

(3) Gradsko vijeće može, na prijedlog Gradonačelnika, a temeljem prethodnog zahtjeva investitora, osloboditi djelomično ili u potpunosti obveze plaćanja komunalnog doprinosa investitore koji grade građevine namijenjene zdravstvenoj djelatnosti, socijalnoj skrbi, kulturi, tehničkoj kulturi, športu, predškolskom, osnovnom i srednjem obrazovanju te sakralne građevine, a gradnja kojih je u javnom interesu ili interesu Grada Zadra;

(4) Gradsko vijeće može, na prijedlog Gradonačelnika, a temeljem prethodnog zahtjeva investitora, osloboditi djelomično ili u potpunosti obveze plaćanja komunalnog doprinosa investitore koji grade građevine koje se sukladno pozitivnopravnim propisima mogu smatrati građevinama od osobitog interesa za Grad Zadar.

**Posebni slučajevi umanjenja komunalnog doprinosa**

**Članak 6.**

(1) U postupcima obračuna komunalnog doprinosa sukladno aktima kojima se dopušta izgradnja zgrada BGP do 450 m2, jedinična se cijena za 600 m3 volumena umanjuje za 50%. Ostatak do ukupnog obujma obračunava se po punoj jediničnoj cijeni za predmetnu zonu.

(2) U postupcima rekonstrukcije i dogradnje te u postupcima uklanjanja i ponovne izgradnje zgrada BGP do 450 m2, jedinična se cijena ne umanjuje ako je postojeći ili prijašnji objekt imao volumen od 600 m3 ili više. Ako je postojeći ili prijašnji objekt imao volumen manji od 600 m3, umanjenje jedinične cijene dopušta se samo na razliku između postojećeg volumena do 600 m3.

(3) Dio buduće građevine koji se odnosi na podzemne garaže obračunava se po jediničnoj cijeni umanjenoj za 50%.

(4) Obveznici komunalnog doprinosa koji potvrdom nadležnog tijela dokažu status hrvatskog branitelja iz Domovinskog rata ostvaruju pravo na popust od 10% na ukupni iznos komunalnog doprinosa.

(5) Obveznici komunalnog doprinosa koji uvjerenjem nadležnog tijela dokažu da su imali prijavljeno prebivalište na području otoka na kojem će se graditi predmetni objekt najmanje dvije godine do dana podnošenja zahtjeva za ishođenje akta za gradnju, ostvaruju pravo na popust od 20 % na ukupni iznos komunalnog doprinosa.

 (6) Obveznici komunalnog doprinosa koji grade građevine proizvodne namjene, koje su u Industrijskoj strategiji Republike Hrvatske prepoznate kao ključne industrijske djelatnosti koje imaju najveću sposobnost rasta, razvoja i zapošljavanja, odnosno građevine namijenjene proizvodnji :

- osnovnih farmaceutskih proizvoda i pripravaka;

- računala te elektroničkih i optičkih proizvoda;

- gotovih metalnih proizvoda;

- računalno programiranje, savjetovanje i povezane djelatnosti (ICT);

- električne opreme

- strojeva i uređaja

- prehrambenih proizvoda

- namještaja

ostvaruju pravo na popust od 80% na iznos komunalnog doprinosa obračunat na dio buduće građevine koji čine proizvodni pogoni. Za dio buduće građevine koji nije u funkciji proizvodnje obveznik nema pravo na popust.

(7) Obveznici komunalnog doprinosa kojima je utvrđen komunalni doprinos za izgradnju hotela koji će biti kategoriziran s 5 zvjezdica, kao i obveznici komunalnog doprinosa kojima je utvrđen komunalni doprinos za nadogradnju odnosno rekonstrukciju hotela kojima će biti podignuta kategorizacija objekta sa manje kategorizacije na kategorizaciju od 5 zvjezdica, mogu u roku od 3 mjeseca od dana izdane uporabne dozvole zatražiti izmjenu rješenja o komunalnom doprinosu na način da im se omogući popust od 20% na utvrđen iznos komunalnog doprinosa. Obveznik je uz zahtjev dužan podnijeti pravomoćno rješenje o kategorizaciji objekta izdano od strane nadležnog tijela.

(8) (Obveznik komunalnog doprinosa koji ostvaruje pravo na popust po više osnova iz stavaka 1, 2, 4, 5, 6 ili 7, može iskoristiti samo jednu, za njega najpovoljniju osnovu.

alt.

Popusti navedeni u stavku 1,2,4,5,6 i 7 ovog članka međusobno se isključuju, a mogu se iskoristiti podnošenjem dokumentacije kojom se dokazuje ispunjenje uvjeta najkasnije do dana donošenja prvostupanjskog rješenja. )

**Prijelazne i završne odredbe**

**Članak 7.**

U postupcima ozakonjenja objekata pokrenutima sukladno odredbama Zakona o postupanju s nezakonito izgrađenim zgradama, smatrat će se da je zahtjev za obračun komunalnog doprinosa podnijela stranka, te će se, u skladu s takvim utvrđenjem, primjenjivat odredbe Odluke o komunalnom doprinosu koja je bila na snazi u vrijeme podnošenja zahtjeva stranke za ozakonjenje predmetnog objekta.

**Članak 8.**

Stupanjem na snagu ove Odluke prestaje važiti Odluka o komunalnom doprinosu Grada Zadra („Glasnik Grada Zadra“ broj 20/10) i sve izmjene i dopune iste donesene do stupanja na snagu Zakona o komunalnom gospodarstvu („Narodne novine“ broj 68/18);

**Članak 9.**

Ova Odluka stupa na snagu osmog dana od dana objave u Glasniku Grada Zadra.